निर्देशक प्रशांत वर्मा बोले- सीक्वल्स में दिखेगा ‘एवेंजर्स’ जैसा क्रॉस ओवर
Teja Sajja Starrer Hanu Man Fame Director Prashant Verma said - Cross over like 'Avengers' will be seen in sequels, निर्देशक प्रशांत वर्मा ने हाल ही में अपना सिनेमैटिक यूनिवर्स (PVCU) लॉन्च किया है। इसके तहत उनकी पहली फिल्म ‘हनु मैन’ है।
निर्देशक प्रशांत वर्मा ने हाल ही में अपना सिनेमैटिक यूनिवर्स (PVCU) लॉन्च किया है। इसके तहत उनकी पहली फिल्म ‘हनु मैन’ है। आगे प्रशांत मल्टीपल जोनर्स और कई सुपर पावर से लैस हीरोज वाली फिल्में बनाएंगे। इस खास बातचीत में उन्होंने आगे के प्लान और ‘हनु मैन’ पर बात की...
एक नजर प्रशांत वर्मा से हुई इस बातचीत पर…
सवाल- सिनेमैटिक यूनिवर्स बनाने का विचार कब आया?
जवाब- अपनी पहली शॉर्ट फिल्म के समय से ही मैं अपनी सभी फिल्मों को कनेक्ट करना चाहता था। यही वजह है कि मेरी पहली शॉर्ट फिल्म में मेरी दूसरी शॉर्ट फिल्म का रेफरेंस है और दूसरी शॉर्ट फिल्म में तीसरी का। जब मेरे मन में सुपर हीरो फिल्में बनाने का ख्याल आया तो मैंने सोचा कि अगर हम हॉलीवुड फिल्मों की तरह सभी को एक ही यूनिवर्स में रख सकें तो बेस्ट होगा। अभी हम केवल इंडियन माइथोलॉजी से इंस्पायर फिल्में डेवलप कर रहे हैं, लेकिन फ्यूचर में हम अन्य जोनर्स को भी एक्सप्लोर करना चाहते हैं।
सवाल- ‘हनु मैन’ के लिए जो गांव का सेट है उसे कहां बनाया था?
जवाब- ‘हनु मैन’ अंजनाद्री नामक एक काल्पनिक गांव में सेट है। फिल्म के लिए हमारे पास जो बजट था, उसमें ना तो हम रियल लोकेशन पर जाकर शूटिंग कर सकते थे और ना ही किसी बड़े स्टूडियो में। ऐसे में हमने शहर के पास एक जमीन लीज पर ली और वहीं ज्यादातर सेट बनाए। अब हमने वहां ‘हनु मैन’ नाम से स्टूडियो खोल लिया है और मेरी बाकी फिल्मों की शूटिंग भी वहीं हो रही है।
सवाल- ‘हनु मैन’ में लीड रोल के लिए तेजा को ही कास्ट क्यों किया?
जवाब- जब मैं ‘हनु मैन’ के लिए कास्टिंग कर रहा था तो मुझे एक अंडरडॉग एक्टर की जरूरत थी। तेजा सज्जा मेरी पिछली फिल्में कर चुके थे, इसलिए मुझे लगा कि वह पूरी तरह से इस भूमिका में फिट होंगे। उनकी ऑन स्क्रीन और ऑफ स्क्रीन इमेज फिल्म के किरदार के लिए एकदम सही थी। आगे हम इसके सीक्वल भी लाएंगे। ‘हनु मैन’ जैसी फिल्म सिर्फ एक पार्ट तक सीमित नहीं रहेगी।
सवाल- यह फिल्म मई में रिलीज होनी थी फिर इसमें देरी क्यों हुई?
जवाब- हमने सोचा था कि हम मई तक फिल्म पूरी कर सकते हैं, शूट भी हो चुका था। एडिटिंग, डबिंग और सब कुछ हो गया था, लेकिन वीएफएक्स में अधिक वक्त लग रहा है। हम फिल्म को जल्द से जल्द तैयार करने के लिए पूरी कोशिश कर रहे हैं। वीएफएक्स कंपनी ने हमें जून के अंत तक सभी शॉट्स देने का वादा किया है। हम रिलीज डेट तब ही अनाउंस करेंगे जब हमारे हाथ में सभी शॉट्स होंगे।
सवाल- ‘अधीरा’ किस स्टेज पर है और ‘जॉम्बी रेड्डी 2’ कब तक आएगी?
जवाब- ‘अधीरा’ प्री-प्रोडक्शन स्टेज में है। ‘हनु मैन’ के रिलीज होते ही हम उसकी भी शूटिंग शुरू कर देंगे। आगे हम ‘हनु मैन’ और ‘अधीरा’ का क्रॉस ओवर भी करवाएंगे। बाकी ‘जॉम्बी रेड्डी 2’ तब ही लिख ली थी जब हम इसका पहला पार्ट कर रहे थे। मैं उस फिल्म का निर्देशन नहीं करूंगा, लेकिन बतौर क्रिएटिव प्रोड्यूसर उससे जुड़ा हूं। मेरे एक साथी इसे निर्देशित करेंगे।
सवाल- क्या आप अपनी सुपर हीरोज में इंडियन कॉमिक्स के हीरोज भी लेकर आएंगे?
जवाब- अभी हम केवल नए सुपरहीरो बनाने पर फोकस कर रहे हैं। शायद आगे हम इस बारे में सोचें। बाकी हमारी फिल्म ‘अधीरा’ का किरदार इंद्र देव से प्रेरित है। हम पूरे भारत के एक्टर्स को अपने सिनेमैटिक यूनिवर्स में लाने की कोशिश करेंगे। जैसे ‘एवेंजर्स...’ और अन्य सुपरहीरो फिल्मों में किरदारों का क्रॉसओवर होता है मेरे यूनिवर्स की फिल्मो‌ं में भी ऐसा जरूर होगा।